**«Optimist»** er en norsk popsang som ble fremført av Jahn Teigen. Han komponerte melodien, og han skrev teksten sammen med Ove Borøchstein og Knut Meiner. Sangen var ett av bidragene i Melodi Grand Prix 1989, men tok seg ikke videre til superfinalen – til publikums store overraskelse og frustrasjon. «Optimist» er en av Teigens aller mest kjente sanger, og var ifølge Teigen selv den låten flest trakk frem når de skulle nevne én Teigen-låt.

Melodi Grand Prix
-----------------

Sangen var én av ni låter som deltok i norske Melodi Grand Prix 1989 i Stavanger Forum. Av de ni skulle tre låter avansere til superfinalen. Den endelige vinneren skulle få representere Norge i Eurovision Song Contest 1989 i Lausanne i Sveits.

På forhånd var «Optimist» den store favoritten til å vinne den norske finalen, men juryene ville det annerledes. Da de tre superfinalistene ble offentliggjort, og «Optimist» ikke var blant dem, satte et skuffet publikum i gang med å bue og pipe. Til slutt måtte Teigen løpe ut på scenen og ta imot publikums hyllest, mens programleder Øystein Bache prøvde å få sendingen videre. Den svenske journalisten Måns Ivarsson kalte resultatet for en skandale og sammenlignet Teigens fall som «om brudgommen ble kastet ut fra bryllupsfesten», mens rasende seere mente juryene hadde boikottet Teigen. Til slutt vant Britt-Synnøve Johansen med «Venners nærhet».

Mens vinnerlåten ble raskt glemt, ble «Optimist» en salgssuksess og ble etter hvert en av Teigens mest kjente og kjære låter. Da *Nettavisen* i 2016 spurte Teigen om hvilken sang folk trakk frem når de møtte ham, svarte Teigen: «Optimist».

Listeplasseringer
-----------------

I motsetning til vinneren, gikk «Optimist» inn på VG-lista og nådde der en fjerdeplass. Dette var den beste plasseringen til en Melodi Grand Prix-låt siden «La det swinge» toppet lista fire år tidligere. «Optimist» lå 17 uker på *Norsktoppen*, mens vinneren «Venners nærhet» lå to uker på samme liste.

| Liste (1989) | Høyesteplassering | Ukerpå lista | Debutdato |
| --- | --- | --- | --- |
| Norges flagg Norge (VG-lista) | 4 | 5 | Uke 15 1989 |
| Norges flagg Norge (Norsktoppen) | 1 | 17 | 30. april 1989 |

Referanser
----------

1. ↑  «Record Detalis for 'Optimist'». 45cat.com. Besøkt 2. mai 2017.
2. ↑  «VG-lista for 'Optimist'». VG Nett. Besøkt 2. mai 2017.
3. ↑  «Norsktoppen-lister 1989–1990». musikalske.net. Besøkt 2. mai 2017.
4. ↑  «Jahn Teigen – Optimist». *45cat.com*. Besøkt 2. mai 2017.
5. 1 2  «Melodi Grand Prix 1989 – norsk finale (nedtelling til Superfinalen)». Norsk rikskringkasting. 11. mars 1989. Besøkt 1. august 2016.
6. 1 2  Brakstad, Tommy H.S. «– Nå ler ikke svenskene av oss mer». *Nettavisen* **(norsk)**. Besøkt 2. mai 2017.
7. ↑  Stensland, Morten (11. mars 1989). «Teigen er storfavoritt». *Verdens Gang*. s. 51.
8. ↑  «Teigen skapte kaos». *Verdens Gang*. 13. mars 1989. s. 32–33.
9. ↑  Lie, Wibecke (12. mars 1989). «Teigen vant, men tapte igjen». *Norsk Telegrambyrå*.
10. ↑  «Grasrota i opprør». *Verdens Gang*. 13. mars 1989. s. 35.
11. ↑  Ivarsson, Måns (13. mars 1989). «– En skandale». *Verdens Gang*. s. 36.
12. ↑  «VG-lista – søkbar database». *lista.vg.no*. Besøkt 2. mai 2017.
13. 1 2  «Norsktoppen-lister 1989-1990». *www.musikalske.net*. Besøkt 2. mai 2017.
14. ↑  «VG-lista – Jahn Teigen / Optimist». *lista.vg.no*. Besøkt 2. mai 2017.